Parlement aanvaar wéér ‘ongrondwetlike’ Kieswet(Argieffoto: Brendan Magaar/ANA) Die Nasionale Vergadering (NV) het Donderdag die wysigingswetsontwerp op die Kieswet vir ŉ tweede keer aanvaar. Dié omstrede wysigingswetsontwerp sal nou na verwagting aan pres. Cyril Ramaphosa gestuur word om binne dae deurgevoer te word. Dít ten spyte van waarskuwings uit verskeie oorde dat die wysigingswetsontwerp ongrondwetlik is. Die Nasionale Vergadering is Donderdag versoek om die wysigingswetsontwerp op die Kieswet te heroorweeg nadat die parlement se aanvanklike aanvaarding van die wysigingswetsontwerp in Oktober verlede jaar gekritiseer is. Die Nasionale Raad van Provinsies het sedertdien wysigings aangebring. Dit sluit in ŉ wysiging aan die aantal ondersteunershandtekeninge wat ŉ onafhanklike kandidaat sal benodig voordat hy of sy vir ŉ wetgewersetel kan meeding. Die aantal is nou in lyn met die hoeveelheid ondersteunershandtekeninge wat ŉ party benodig om aan ŉ verkiesing deel te neem. Daar is ook nou ŉ nuwe klousule wat voorsiening maak vir die instelling van ŉ paneel kundiges om meer uitgebreide verkiesingshervorming te oorweeg as waarvoor die huidige wetsontwerp voorsiening maak. Tshepi Finca, direkteur van die New Nation Movement, sê dié nuwe wysigings skep net nóg meer hoepels vir onafhanklike kandidate om aan die 2024 provinsiale en nasionale verkiesings deel te neem en verander nie die feit dat die wysigingswetsontwerp ongrondwetlik is nie. Maroela Media het vroeër berig die Konstitusionele Hof het in Junie 2020 reeds bevind dat die vereiste dat volwasse burgers net tot die nasionale vergadering en provinsiale wetgewers verkies kan word deur hul lidmaatskap van politieke partye, ongrondwetlik is. Die hof het toe die ongeldigheid vir 24 maande opgeskort, waarna ŉ vergunning weer gemaak is sodat die parlement genoeg tyd sou hê om die nodige wysigings aan te bring om die ongrondwetlikheid reg te stel. Finca sê die wysigingswetsontwerp in sy jongste vorm is steeds gebrekkig en benadeel onafhanklike kandidate eerder as om hulle te ondersteun. “Die parlement het doelbewus sy eie interpretasie van die uitspraak aangewend en geringe aanpassings aan die wetsontwerp gemaak, sonder om enige betekenisvolle uitwerking te gee aan die verskillende aanbevelings van ŉ meer direkte en kiesafdelinggebaseerde stelsel van verkiesing van parlementslede. “Die parlement het in sy konstitusionele verpligting gefaal en effektief ŉ streep deur die oordeel getrek. Ons oordryf nie as ons sê dat dit die nasie in ŉ grondwetlike krisis dompel nie,” sê Finca.